RATCH รูด 8% นลท.ขายลดเสี่ยง หลังราคา “เพิ่มทุน” ไม่ชัดเจน
RATCH รูด 8% แตะ 47.75 บาท คาด นลท.แห่ขายลดความเสี่ยง หลังราคา “เพิ่มทุน” ไม่ชัดเจน ฟากโบรกฯยังแนะ “ซื้อ” เป้า 67 บาท
23 มิ.ย. 2564

ผู้สื่อข่าวรายงานว่า ราคาหุ้น บริษัท ราช กรุ๊ป จำกัด (มหาชน) หรือ RATCH ณ เวลา 10.20 น. อยู่ที่ระดับ 47.75 บาท ลบ 4 บาท หรือ 7.73% สูงสุดที่ระดับ 47.75 บาท ต่ำสุดที่ระดับ 45.75 บาท ด้วยมูลค่าการซื้อขาย 1.43 พันล้านบาท

บล.โนมูระ พัฒนสิน ระบุในบทวิเคราะห์ฯ เกี่ยวกับ RATCH หลังประกาศเข้าลงทุนราว 45% ในโรงไฟฟ้าถ่านหินอินโดฯ ขนาด 2,045 MW พร้อมกับประกาศเพิ่มทุน 769.23 ล้านหุ้น มอง Negative ในระยะสั้นต่อการเพิ่มทุน ส่วนปัจจัยบวกที่จะมาในระยะยาวจากการลงทุนในโรงไฟฟ้าขนาดใหญ่ ยังอาจต้องรอความชัดเจนของมูลค่าเงินลงทุน
โดยระยะสั้นคาดราคาหุ้นของ RATCH จะถูกกดดันจากความกังวล dilution effect ที่จะเกิดขึ้นจากการเพิ่มทุน (control dilution คาดราว -35% และ Price dilution คาดราว -8% ซึ่ง EPS dilution ยังไม่ชัดเจนขึ้นกับผลประกอบการของโรง Paiton (ยังไม่มีข้อมูลอย่างเป็นทางการ) และราคาเพิ่มทุนที่อาจกดดันราคาตลาด รวมถึง return ของเงินลงทุนที่จะนำไปใช้ยังไม่ชัดเจน
อย่างไรก็ดี ยังแนะนำ”ซื้อ”หุ้น RATCH ให้ราคาเป้าหมาย 67 บาท
สำหรับแผนเพิ่มทุนของ RATCH จะทำการออกหุ้นสามัญใหม่จำนวน 769,230,770 หุ้น มูลค่าที่ตราไว้หุ้นละ 10 บาท จัดสรรหุ้นเพิ่มทุนให้แก่ผู้ถือหุ้นเดิมตามสัดส่วนการถือหุ้น โดยไม่จัดสรรให้ผู้ถือหุ้นที่จะทำให้บริษัทฯมีหน้าที่ตามกฎหมายต่างประเทศ (Preferential Public Offering:PPO) อัตราส่วนไม่ต่ำกว่า 1.885 หุ้นต่อ 1 หุ้นสามัญที่ออกใหม่
โดยราคาเสนอขายหุ้น PPO ให้คำนวณจากราคาถัวเฉลี่ยถ่วงน้ำหนักของหุ้นของบริษัทในช่วงเวลาตั้งแต่ 7-15 วันที่มีการซื้อขายติดต่อกันก่อนวันกำหนดราคาเสนอขายหุ้น PPO หักด้วยส่วนลดจำนวนไม่เกิน 25% ของราคาตลาด ส่วนวันจองซื้อและชำระเงินค่าหุ้น บริษัทจะกำหนดในภายหลัง โดยบริษัทจะประกาศราคาเสนอขายหุ้น PPO พร้อมทั้งอัตราส่วนการเสนอขายสำหรับการเสนอขายหุ้น PPO ก่อนวันกำหนดรายชื่อผู้ถือหุ้นที่มีสิทธิการจัดสรรหุ้นสามัญเพิ่มทุน (Record Date) ภายในเดือน ธ.ค.64-ก.พ.65
ทั้งนี้ บริษัทสงวนสิทธิที่จะไม่เสนอขายหรือจัดสรรหุ้นสามัญที่ออกใหม่ในการเสนอขายหุ้น PPO ให้แก่ผู้ถือหุ้นในประเทศสหรัฐอเมริกา ประเทศแคนาดา ประเทศสาธารณรัฐประชาชนจีน ประเทศแอฟริกาใต้ และประเทศอื่นตามที่บริษัทพิจารณาเห็นสมควร
อย่างไรก็ตาม บริษัทคาดว่าจะมีมูลค่าการเสนอขายหุ้น PPO รวมทั้งสิ้นประมาณ 30,000 ล้านบาท เพื่อใช้ลงทุนในโครงการต่างๆของบริษัททั้งในและต่างประเทศ ทั้งที่มีอยู่แล้วในปัจจุบันและที่อาจเกิดขึ้นในอนาคต ซึ่งรวมถึงการลงทุนในโครงการโรงไฟฟ้าในสาธารณรัฐอินโดนีเซีย การชำระหนี้ของบริษัท และเพื่อใช้เป็นค่าใช้จ่ายในการดำเนินงานทั่วไป รวมถึงเงินทุนหมุนเวียนในกิจการของบริษัท
บริษัทคาดว่าจะสามารถดำเนินการจัดสรรหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น รวมทั้งได้รับเงินจากการจัดสรรหุ้นเพิ่มทุนดังกล่าวภายในไม่เกินเดือน มี.ค.65
ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี ระบุว่า การเข้าลงทุนในโรงไฟฟ้าถ่านหินของ RACTH นั้น เป็นการลงทุนที่สวนกระแสโลก เนื่องจากส่วนใหญ่บริษัทต่างๆ จะเน้นลงทุนในโรงไฟฟ้าที่เป็นโซลาร์ฟาร์มเป็นหลัก ดังนั้นมองว่าการเข้าลงทุนในโรงไฟฟ้าถ่านหินนั้นจะส่งผลดีในช่วงสั้นเท่านั้น
ขณะเดียวกันเนื่องจากยังไม่มีราคาเพิ่มทุนที่ชัดเจนจึงคาดว่านักลงทุนขายเพื่อลดความเสี่ยงเรื่องราคาเพิ่มทุน